
ВЪПРОСИ И ОТГОВОРИ ПО ПРОЦЕДУРА ЧРЕЗ ДИРЕКТНО ПРЕДОСТАВЯНЕ НА СРЕДСТВА НА КОНКРЕТНИ КРАЙНИ ПОЛУЧАТЕЛИ ЗА ИЗПЪЛНЕНИЕ НА ИНВЕСТИЦИИ ПО МЕХАНИЗМА ЗА ВЪЗСТАНОВЯВАНЕ И УСТОЙЧИВОСТ
BG-RRP-1.012 „ИЗГРАЖДАНЕ НА НОВИ СГРАДИ НА УЧИЛИЩА И ДЕТСКИ ГРАДИНИ“
към 22.03.2023 г.

[bookmark: _Hlk117864689]ВЪПРОС 1 от 10.03.2023 г. (постъпил чрез ИСУН 2020):
На стр. 19 от Насоките за кандидатстване е записано, че „до края на третото тримесечие на 2023 г. крайните получатели следва да са сключили всички договори за строителство (за предложения, за които на етапа на кандидатстване са доказали пълна степен на проектна готовност (вкл. с разрешение за строеж) или да са сключили всички договори с изпълнители по обществените поръчки за инженеринг на сградите, обект на интервенция (за предложения, за които на етапа на кандидатстване няма разработен работен/технически проект в пълна проектна готовност (вкл. разрешение за строеж). 
В случай че не се постигне посоченият по – горе етап към датата на изтичане на третото тримесечие на 2023 г., договорът за финансиране с конкретен краен получател, може да бъде прекратен едностранно от СНД.“. С оглед на така заложеното условие, моля, за отговор по следните въпроси:
1.	Въпрос: Допустимо ли е обществените поръчки за избор на изпълнители за строителство/инженеринг на сградите да бъдат обявени предварително, преди крайният срок за подаване на предложенията за изпълнение на инвестиции (29.05.2023 г., 17:30 ч.), включително преди да бъдат подадени самите предложения за изпълнение на инвестиции?
2.	Въпрос: Допустимо ли е кмета на Столична община да упълномощи кмет на район да бъде възложител на обществените поръчки свързани с изпълнението на дейностите по предложенията за изпълнение на инвестиции?

ОТГОВОР:
1. Поканата за участие в процедура не поставя ограничения по отношение на момента на обявяване на обществените поръчки за избор на изпълнители за строителство/инженеринг на сградите. Съгласно т. 12. „Категории разходи“ от Поканата:
„При обективната невъзможност след сключване на договор за финансиране с краен получател да се извърши предварителен контрол от страна на Структурата за наблюдение и докладване поради обявена или приключена процедура по реда на ЗОП и сключен договор с изпълнител, СНД задължително извършва последващ контрол, включително проверка за недопускане на двойно финансиране.“
В допълнение, обръщаме внимание, че съгласно условията, посочени в т. 11. „Дейности, допустими за финансиране“ от Поканата за участие в процедура „Кандидатите следва да гарантират, че изградените нови сгради задължително ще постигнат първично енергийно търсене (PED), което е с поне 20% по-ниско от изискването за СБННПЕ (сгради с близко до нулево нетно потребление на енергия, национални разпоредби).“ Структурата за наблюдение и докладване (СНД) ще следи за спазването на това изискване, както на етап кандидатстване - чрез проверка на Декларация на кандидата за съответствие, липса на двойно финансиране, и липса на конфликт на интереси и за спазване на принципа за „ненанасяне на значителни вреди“ (Приложение I към Поканата), така и на етап изпълнение, когато конкретните крайни получатели следва да предоставят копие на Сертификата за проектни енергийни характеристики, издаден съгласно действащата нормативна уредба въз основа на оценката за съответствие на инвестиционния проект с изискванията за енергийна ефективност преди подаване на заявление за издаване на разрешение за строеж на сградата заедно с доклада от оценката за съответствие и копие на Окончателния доклад, изготвен от лицето, упражняващо строителен надзор (съдържащо оценка на изпълнението на строително-монтажните работи), който потвърждава, че сградата ще постигне първично енергийно търсене (PED), което е с поне 20% по-ниско от изискването за СБННПЕ (сгради с близко до нулево нетно потребление на енергия, национални разпоредби) и технически паспорт на сградата, изготвен от лицето, упражняващо строителен надзор с включен Сертификата за проектни енергийни характеристики. В тази връзка ангажимент на кандидата е да осигури спазване на изискванията, посочени в Поканата за участие, като ги заложи в документацията за провеждане на обществената поръчка.
2. Конкретен краен получател по процедура BG-RRP-1.012 „Изграждане на нови сгради на училища и детски градини“ е Столична община. За всички разходи трябва се осигури спазването на изискването (от конкретния краен получател и/или от съответната образователна институция – училище/детска градина) разходите да са извършени от кандидата и да са в съответствие с разпоредбите на т. 12 от Поканата, както и на действащата Система за управление и контрол на плана за възстановяване и устойчивост на Република България, одобрена от заместник-министър председателя по еврофондовете и министър на финансите, респективно министъра на финансите.


ВЪПРОС 2 от 14.03.2023 г. (постъпил чрез ИСУН 2020):
Въпрос 1: Съгласно поканата за участие в Процедура BG-RRP-1.012 „ИЗГРАЖДАНЕ НА НОВИ СГРАДИ НА УЧИЛИЩА И ДЕТСКИ ГРАДИНИ“, за изграждането на сгради, за които на етапа на кандидатстване няма разработен работен/технически проект в пълна проектна готовност (вкл. разрешение за строеж) кандидатите следва да представят Виза за проектиране съгласно чл. 140/140а от ЗУТ. Община Пловдив подготвя проектно предложение за проектиране, строителство и въвеждане в експлоатация на нова сграда на едно от общинските училища, текущо съвместяващо използването на един сграден фонд с друго общинско училище. За целта са идентифицирани два подходящи имота - публична общинска собственост, имащи предназначение – за образование, които са разположени непосредствено един до друг. На база на идентифицираните нужди, съответно за брой и капацитет на класните стаи в сградата, която се планира да бъде построена, и с цел удовлетворяване изискванията на приложимата нормативна уредба, е необходимо сградата да бъде изградена в рамките на двата имота. Имайки предвид заложения краен срок за подаване на проектни предложения по процедурата и съответно необходимите административни действия и време за обединяването на двата имота, бихме искали да отправим запитване възможно ли е при кандидатстването да бъдат приложени вместо Виза за проектиране по чл. 140/140а от ЗУТ, съответно Извлечение от действащ ПУП, Скица предложение за изграждането на новата сграда и Заповед за допускане изменението на ПУП, като впоследствие бъде изработен комплексен проект по смисъла на чл. 150 от ЗУТ?
Въпрос 2: Община Пловдив е конкретен бенефициент по процедура BG-RRP-1.012 – „Изграждане на нови сгради на училища и детски градини“, в частност – по Компонент 1  „Изграждане на нови сгради на съществуващи общински училища“, в рамките на който, за същата, е предвиден строеж на самостоятелни сгради на институциите - ОУ „Княз Александър I“ и ОУ „Драган Манчов“. Предвид, че Община Пловдив, към момента, изпълнява проект за изграждане на нова сграда на ОУ „Княз Александър I“ по Програма за изграждане, пристрояване, надстрояване и реконструкция на детски ясли, детски градини и училища 2020 – 2022 към МОН, допустимо ли е средствата, определени за общината за строеж за нова сграда на цитираното  училище, обект на интервенции по посочената Програма,  да бъдат използвани за изграждането на нова детска градина в рамките на Компонент 2?
ОТГОВОР:
1. Съгласно т. 11. „Дейности, допустими за финансиране“ и т. 18. „Списък на документите, които се подават на етап кандидатстване“ от Поканата за участие в процедура, за предложения за изпълнение на инвестиции, които на етап кандидатстване нямат пълна проектна готовност (включително влязло в сила разрешение за строеж), кандидатите задължително представят Виза за проектиране съгласно чл. 140/140а от ЗУТ и Задание за проектиране, в което е посочено изискване за съответствие на работния/техническия проект с Наредба № 24/2020 г. и Наредба № РД-02-20-3/2015 г за проектиране, изпълнение и поддържане на сграда за обществено обслужване в областта на образованието и науката, здравеопазването, културата и изкуствата, одобрено от Възложителя по ЗУТ (кандидата). 
2. Съгласно т. 3. „Конкретни крайни получатели“  от Поканата за участие в процедура, конкретен краен получател по Компонент 2  Изграждане на нови сгради на общински детски градини е единствено Столична Община. Обръщаме внимание, че съгласно т. 11. „Дейности, допустими за финансиране“ от Поканата, в рамките на Компонент 1 – Изграждане на нови сгради на съществуващи общински училища „Дейност 1 на всяко предложение за изпълнение на инвестиция следва да включва строителство на нови сгради на минимум 2 (две) съществуващи общински училища, включително свободната дворна площ, в прилежащия урегулиран поземлен имот.“

ВЪПРОС 3 от 21.03.2023 г. (постъпил чрез ИСУН 2020):
Здравейте, обръщам се към Вас от Община Пловдив. На страница 9 от насоките за кандидатстване по процедура BG-RRP-1.012 „Изграждане на нови сгради на училища и детски градини“ е описано следното - “Дейност 1 на всяко предложение за изпълнение на инвестиция следва да включва строителство на нови сгради на минимум 2 (две) съществуващи общински училища, включително свободната дворна площ, в прилежащия урегулиран поземлен имот.”
Въпрос 1 - Моля да потвърдите дали това означава, че двете нови сгради следва да бъдат включени в едно общо проектно предложение? 
Въпрос 2 – Възможно ли е да се подаде проектно предложение за изграждане само на един обект на стойност до  6 600 000 лева с ДДС, в случай на отпаднала необходимост за изграждане на втората предвидена нова сграда поради осигурено финансиране от друг източник?
ОТГОВОР:
1. Съгласно т. 16. „Критерии и методика за оценка на предложение за изпълнение на инвестиция“ от Поканата за участие в процедура: 
„В рамките на настоящата процедура всеки конкретен краен получател може да подаде само едно предложение за изпълнение на инвестиция (с изключение на Столична община, която е допустим кандидат и по двата компонента и съответно може да подаде по едно предложение за изпълнение на инвестиции по съответния компонент).“
Съгласно т. 11. „Дейности, допустими за финансиране” от Поканата за участие в процедура, КОМПОНЕНТ 1 – ИЗГРАЖДАНЕ НА НОВИ СГРАДИ НА СЪЩЕСТВУВАЩИ ОБЩИНСКИ УЧИЛИЩА, Дейност 1: Проектиране, строителство и въвеждане в експлоатация / издаване на разрешение за ползване на нови сгради на училища:
„Дейност 1 на всяко предложение за изпълнение на инвестиция следва да включва строителство на нови сгради на минимум 2 (две) съществуващи общински училища, включително свободната дворна площ, в прилежащия урегулиран поземлен имот.“
2. Моля вижте отговора на т.1 по-горе.

Проф. дхн Георги Вайсилов

Изпълнителен директор на ИАПО

ИЗПЪЛНИТЕЛНА АГЕНЦИЯ   „ ПРОГРАМА   ЗА   ОБРАЗОВАНИЕ “  


